钦定古今图书集成/理学汇编/文学典/第137卷 > 《周礼》 > 《春官》
## 钦定古今图书集成/理学汇编/文学典/第137卷 > 《周礼》 > 《春官》

大祝作六辞以通上下、亲疏、远近。二曰《命》。

### 内史掌书王命遂贰之

郑康成曰：“副写藏之。” 项氏曰：“凡有王命，既书以出，遂藏其贰，皆史所当载也。”

### 外史掌书外令

项氏曰：“王言惟作命，不言臣下罔攸禀令，则上出之为命，下禀之为令。故内史书内谓之命，外史书外谓之令。” 王氏曰：“命，后世所谓制也，故内史书之。令，后世所谓诏也，故外史书之。外令，国令也，外史掌书之，而内史执其贰，谓之外令，以别于女史之内令。” 王昭禹曰：“一定而不可易者，命也；因事而告者，令也。”

若以书使于四方，则书其令。

王昭禹曰：“以书使于四方，外史书其令，则掌外令故也。” 黄氏曰：“令，犹今言制、敕也，书犹今言制、书、敕、书也。”

### 御史掌赞书

〈郑注〉王有命，当以书致之，则赞为辞，若今《尚书》作诏文。